text: Estonian Cup peakorraldaja Allar Tõnissaare sõnul on põhjust loota, et tänavu ületab rattasari igal etapil kahe tuhande osaleva ratturi piiri. Möödunud aastal osales Estonian Cup etappidel keskmiselt 1994 suurt ja väikest ratturit. Sel hooajal saavad sarja etapid ka pisut pikkust juurde ning kaheksa maratonidistantsi kogusumma moodustab tänavu 500 kilomeetrit. Sarja 500-klubisse hakkavad kuuluma need ratturid, kes eeloleval hooajal läbivad kõik kaheksa osavõistlust. Möödunud aastal oli niisuguseid raudseid mehi ja naisi kokku 315. 